L-istqarrijiet tal-werriet Robert Hornyold-Strickland li jiġi n-neputi ta' Mabel Strickland, baqa' jagħmel allegazzjonijiet serji dwar kif tmexxiet is-sistema tat-Times of Malta matul is-snin wara li mietet zitu. Baqa' jallega li għal deċennji sħaħ, ġie mċaħħad mill-użufrutt tal-kumpaniji tal-midja li waqqfet u mexxiet Mabel Strickland b'manuvrar okkult, xejn legali. Ftit kont nagħti kas tal-allegazzjonijiet tiegħu. Dan l-aħħar kelli nerġa' nirrevedi fehmti. Ġraw wisq affarijiet oskuri fit-tmexxija tat-"Times" li ma jinkollawx flimkien. U donnu li dawk li jmexxu t-"Times" kemm min-naħa tal-midja, kemm min-naħa "kummerċjali" qed jagħmlu minn kollox biex ma jkunx hemm rendikont serju ta' x'ġara u x'ma ġarax. L-aħħar stqarrijiet tal-werriet ta' Strickland ipoġġu dawl ġdid fuq kif żviluppaw ir-responsabbiltajiet fi ħdan il-"clan" tal-Progress Press. B'mod stramb jew mhux stramb, naraw kif ix-xbieki ta' deċiżjoni li jmorru dritt fil-qalba tat-tmexxija tal-Progress Press u tal-iStrickland Foundation huma marbuta ma ċerti għeruq tal-PN. Stramba kif ftit li xejn sar kjass dwar l-istqarrijiet tal-werriet ta' Mabel Strickland. Imbagħad, nibqgħu niċħdu li f'dal pajjiż, l-ħbieb tal-ħbieb jippredominaw? ĦASIL TAL-FLUS Il-ħasil tal-flus la beda f'Malta u lanqas sal-lum mhu qiegħed isir f'Malta biss. Hi ħaġa tajba li l-kaċċa kontra dan id-delitt finanzjarju żdiedet fl-aħħar żmien f'pajjiżna. Messu ilha li ġrat dil-ħaġa. Imma l-fatt li qed issir m'għandhiex tintuża minn sorsi barranin fl-Ewropa, u oħrajn Maltin minn Malta, biex titferrex xi qlajja li Malta waħidha hi fuklar barra minn hawn tat-taħwid bi flejjes li jkunu qed "jinqalgħu" u jinħbew b'mezzi llegali. Il-ħasil tal-flus hu pjaga finanzjarja li kullimkien trid tingħata attenzjoni stretta u bla waqfien, mingħajr logħob politiku partiġġjan. Il-mewt ta' Godfrey hi toqol ieħor li l-marda tal-Covid-19 qed iġġib fuq pajjiżna. Diffiċli taċċetta li n-natural ferrieħi u niggieżi ta' Godfrey se jkun mitfi fiż-żmien li ġej. Diffiċli tifhem kif mhux se tiltaqa' aktar ma' argumenti kuntradittorji imma li jagħmlu ħafna sens, kif dejjem fissirhom Godfrey fil-laqgħat soċjali li kelli miegħu. Sirt nafu ħafna wara li kont naf lil ħuh Joe li kellu l-kwalitajiet tajba tiegħu imma li ma kontx immur tajjeb miegħu, ħa ngħid hekk. Ħsibt li se jiġri l-istess ma' Godfrey. Iltqajna għall-ewwel darba fuq programm ta' TVM ftit wara li sirt Kap tal-Oppożizzjoni, ilu ħafna. Kien iebes miegħi bil-mod ta' dak iż-żmien (fl-ewwel nofs tas-snn disgħin tas-seklu l-ieħor) imma l-botta risposta ta' bejnietna t-tnejn kienet fil-miftuħ u bla kantunieri. Bqajna ħbieb minn dak iż-żmien lil hawn. Kondoljanzi profondi lill-familja tiegħu.